Materiál predkladaný na 3/12 zasadnutie
Dozornej rady Sociálnej poisťovne 
konané dňa 29. júna 2012

8

NÁVRH POSTUPU NA PRENÁJOM NEBYTOVÝCH PRIESTOROV SOCIÁLNEJ POISŤOVNE, POBOČKA ŽIAR NAD HRONOM

Dôvod predloženia:	Materiál obsahuje:
v súlade s ustanovením § 13 ods. 1),	1. Návrh uznesenia Dozornej rady
písm. h) zákona č. 176/2004 Z. z.	    Sociálnej poisťovne
o nakladaní s majetkom
verejnoprávnych inštitúcií v znení	2. Predkladaciu správu
neskorších predpisov	
	3. Návrh postupu na prenájom
		nebytových priestorov Sociálnej
		poisťovne, pobočka Žiar n. Hronom

	4.	Prílohy:
		- Zmluva o nájme nebytových 
		  priestorov č. 4333-7/2011-ZH 
			zo dňa 11.08.2011
		- nákres umiestnenia rádiového
			zariadenia

Materiál predkladá:
Ing. Ľuboš Lopatka, PhD.
generálny riaditeľ Sociálnej poisťovne

BRATISLAVA
jún 2012

Návrh uznesenia
Dozornej rady Sociálnej poisťovne

Dozorná rada Sociálnej poisťovne

a)	berie na vedomie

návrh postupu na prenájom nebytových priestorov Sociálnej poisťovne, pobočka Žiar nad Hronom,

b)	súhlasí

s návrhom prenechať nebytový priestor Sociálnej poisťovne, pobočka Žiar 
nad Hronom, do nájmu spoločnosti Slovanet, a. s. na dobu neurčitú.

Predkladacia správa

	Návrh postupu na prenechanie nebytových priestorov pobočky o rozlohe 5 m2 v Sociálnej poisťovni, pobočka Žiar nad Hronom, do nájmu sa predkladá 
na rokovanie Dozornej rady Sociálnej poisťovne v súlade s ustanovením § 13 ods. 1), písm. h) zákona č. 176/2004 Z. z. o nakladaní s majetkom verejnoprávnych inštitúcií v znení neskorších predpisov ako iniciatívny materiál z dôvodu, že:

-	v Sociálnej poisťovni, pobočka Žiar nad Hronom, sa nachádzajú nebytové priestory, ktoré pobočka nevyužíva na plnenie svojich úloh,

-	ide o riešenie s finančným dopadom v prospech Sociálnej poisťovne,

-	na nájom nehnuteľného majetku na čas dlhší ako jeden rok alebo na neurčitý čas je podľa zákona č. 176/2004 Z. z. o nakladaní s majetkom verejnoprávnych inštitúcií potrebný predchádzajúci súhlas Dozornej rady Sociálnej poisťovne.

Účelom predkladaného materiálu je prenechať nebytový priestor Sociálnej poisťovne, pobočka Žiar nad Hronom, do nájmu spoločnosti Slovanet, a. s. na dobu neurčitú. Ide o nebytový priestor o výmere 5 m2, konkrétne časť strechy a časti 
v/na budove, ktoré sú potrebné na káblové prepojenie, t. j. na vedenie káblov medzi technológiou spoločnosti Slovanet, a. s. a serverom Všeobecnej zdravotnej poisťovne, pobočka Žiar nad Hronom, ktorá sídli v časti budovy Sociálnej poisťovne, pobočka Žiar nad Hronom, na základe zmluvy o nájme nebytových priestorov. V súčasnosti má pobočka Žiar nad Hronom so spoločnosťou Slovanet, a. s. uzatvorenú zmluvu o nájme nebytových priestorov č. 4333-7/2011-ZH na dobu určitú od 1. augusta 2011 do 31. júla 2012 (podpísanú generálnym riaditeľom Sociálnej poisťovne dňa 09.08.2011).

Návrh postupu na prenechanie nebytového priestoru 
Sociálnej poisťovne, pobočka Žiar nad Hronom, do nájmu

Sociálna poisťovňa je oprávnená dočasne nepotrebný majetok prenechať 
do nájmu v súlade so zákonom č. 176/2004 Z. z. o nakladaní s majetkom verejnoprávnych inštitúcií. Za dočasne nepotrebný majetok sa na účely tohto zákona považuje majetok, ktorý verejnoprávnej inštitúcii prechodne neslúži na plnenie jej úloh. Podmienky nájmu dohodnuté v zmluve o nájme musia byť v súlade s týmto zákonom a to nasledovne:
-	musí byť dohodnuté také nájomné, za aké sa v tom čase a na tom mieste obvykle prenecháva do nájmu na dohodnutý účel taká alebo porovnateľná nehnuteľnosť,
-	nájomca nie je oprávnený prenechať majetok verejnoprávnej inštitúcie 
do nájmu, podnájmu alebo výpožičky,
-	nájomca nemá prednostné právo na kúpu prenajatej veci,
-	nájomca nie je oprávnený zriadiť na majetok verejnoprávnej inštitúcie záložné právo, vecné bremeno ani ho inak zaťažiť,
-	verejnoprávna inštitúcia nie je oprávnená dohodnúť v nájomnej zmluve zmluvnú pokutu v jej neprospech,
-	nájomca je oprávnený užívať prenajatú vec len na účel, spôsobom a v rozsahu dohodnutom v nájomnej zmluve,
-	nájomca je oprávnený požadovať úhradu nákladov spojených so zmenou veci len vtedy, ak verejnoprávna inštitúcia dala predchádzajúci písomný súhlas 
na zmenu veci a zaviazala sa súčasne uhradiť tieto náklady.

Na nájom nehnuteľnej veci na čas dlhší ako jeden rok alebo na neurčitý čas je potrebný predchádzajúci písomný súhlas Dozornej rady Sociálnej poisťovne v súlade s § 13 zákona č. 176/2004 Z. z., inak je právny úkon neplatný.
Sociálna poisťovňa po udelení súhlasu Dozornej rady prenechá nebytový priestor Sociálnej poisťovne, pobočka Žiar nad Hronom, do nájmu spoločnosti Slovanet, a. s., a to zmluvou o nájme nebytových priestorov podľa zákona 
č. 116/1990 Zb. o nájme a podnájme nebytových priestorov v znení neskorších predpisov a § 663 a nasl. Občianskeho zákonníka, od 1. augusta 2012 na dobu neurčitú, za rovnakých podmienok ako sú dohodnuté v zmluve č. 4333-7/2011-ZH, ktorá je platná do 31. júla 2012.
Sociálna poisťovňa, pobočka Žiar nad Hronom, dosiahne k 31.07.2012 z aktuálnej zmluvy príjem v sume 663,88 EUR. Predpokladaný ročný príjem by ostal nezmenený v sume 663,88 EUR. Výška nájomného bude dohodnutá na 165,97 EUR za štvrťrok.

Návrh na riešenie

Keďže časť budovy Sociálnej poisťovne, pobočka Žiar nad Hronom, konkrétne časť strechy, pobočka nevyužíva, navrhuje sa súhlasiť s prenechaním nebytového priestoru do nájmu spoločnosti Slovanet, a. s. na dobu neurčitú.